**Сабақтың тақырыбы : «Ана – өмірдің шуағы»**Сабақтың мақсаты:
1. Оқушыларға 8 - наурыз мерекесі туралы түсінік беру және жанұядағы ана мен бала арасындағы қарым - қатынасты нығайту. Анаға деген бала махаббатын ояту. ана туралы түсініктерін кеңейту, өз ойларын ортаға салу.
2. Оқушыларды анаға деген сүйіспеншілікке баулу, ана еңбегін ардақтап мейірімділікке, сый - құрметке, адамгершілікке тәрбиелеу.
3. Оқушыларға ұлтқа тән жақсы қасиеттерді білуге, үйренуге және олардың логикалық ой өрісін, тіл байлығын, сөздік қорын, ойлау қабілеттерін, бала бойындағы өнері мен дарындылығын дамыту.
Сабақтың көрнекілігі: «Ана есімін әрқашан – біздер биік ұстаймыз», «Ана» деп көркем жыр төккен, Армысың, ару нұр көктем! «Ана – өмір шуағы» нақыл сөздер, үнтаспа пайдаланылады.
Сабақтың түрі: әдеби - музыкалық кеш
Сабақтың барысы:
Үнтаспада Ш. Қалдаяқовтың **«Ана туралы жыр»** әні орындалып тұрады.

(Оқушылар екі жаққа қатарға тұрып аналарын қарсы алады) Аналар балаларының қошеметімен төрге барып жайғасады.

Сахнада Медет терең ойда, ерсілі - қарсылы жүр. Сол кезде Руслан кіріп келіп:

Руслан:- Медет неге көңілсіз жүрсің?

Медет: Ойланып жүрмін.

Руслан: Қызыңа қандай сыйлық беремін деп пе?

Медет: Жо - жоқ. Е - е, Руслан, мен келе жатқан 8 наурыз мерекесін қалай өткізсек екен деген ойдамын.

Руслан: - Онда тұрған не бар? Жылдағыдай тақпақ айтып, өлең айтып, би билеп, құттықтаймыз аналар мен қыздарды! Мен, міне би билеп берейін, сен тақпақ ай……

Медет:- Жо - о, жоқ! Жарамайды. Жыл сайын би билеп, тақпақ айта береміз бе? Биыл басқаша, өзгеше құттықтау керек!
Руслан: - Сен қызықсың, тақпақ айтпай болмайды. Ана туралы ең әсем, ең жылы сөздер ақындардың өлеңдерінде. Жігіттер де дайындалып жүрген шығар, міне өздері де келе жатыр ғой ( 7 - сыныптың жігіттері шығады сахнаға ) Жігіттер қалай бастаймыз ба? Бастасақ бастайық, ендеше әсем әнмен аналарымыздың, ару қыздарымыздың көңілдерін көтерейік.
**«Алтын ана »** әні орындалады.(сыныптың ер балалары)

Сахнаға жүргізушілер шығады.

**1-жүргізуші:** Той пердесін ашайық,
Тойға шашу шашайық.
Аналарды құрметтеп,
Ән маржанын шашайық.Адам бойындағы барлық жақсы қасиет күннің нұрынан, ананың сүтінен таралған. Сондықтан құрметті аяулы асыл аналар, қадірлі Ұстаз - аналар, ару қыздар бүгінгі көктемгі күндей жарқырап, гүлдей құлпырған гүл мерекелеріңіз, күн мерекелеріңіз құтты болсын! «Ана – өмірдің шуағы» атты мерекелік кешімізге хош келдіңіздер!
**2-жүргізуші:** Әр адам көзін ашып дүниеге келгенде мейірімді, жүрегі жылы жанды көреді. Ол – ана. Қанаттыға қақтырмай, тұмсықтыға шоқтырмай бауырына басып, біз үшін жанұшыра шырылдайтын да – Ана. Әрқашан дұрыс, таза жүр, адал бол деп тілейтін де – Ана. Ана дегенде сөзге келмейтін тіл, лүпіл қақпайтын жүрек, мөлтілдемейтін жанар жоқ. Балаға анадан артық, анадан қымбат жан жоқ.
**1-жүргізуші:**Ана дейміз бәріміз де аңқылдап
Ана дейді жас сәби де жарқылдап
Ана деген - бәйтерегі өмірдің.
Ана деген – алтын қазық, алтын бақ.
**2-жүргізуші:**Ана деген - асыл жандар болаттай
Ана деген - мөлдір жандар бұлақтай.
О, адамдар қадірлей біл ананы
Жат қылыққа ақыл - ойды тонатпай.

**«Анаң және сен» (**монолог тыңдау**)
1-жүргізуші:** Әрбір ана отының өшпеуін, бақытының көшпеуін, шаңырағының құламауын, сәбидің жыламауын, сұм соғыстың болмауын, қызыл гүлдің солмауын тілейді. Біз қазақ деген қасиетті халықтың ұрпағымыз. Қыз Жібек пен Баян Сұлуды, Мәншүк пен Әлияны. Қазақ қыздарын әлемге әйгілі еткен бұлбұл әншілеріміз. Күлаш Байсейітованы, Роза Бағланованы, атақты күйші Дина Нүрпейісованы, сахнаның сәні Әмина Өмірзақованы, ақын қыздарымыз Фариза Оңғарсынова мен Ақұштап Бақтыгерейованы т. б. көптеген аналарымызды әрқашан үлгі тұтып мақтан етеміз.

Ф.Оңғарсынованың «Ана» өлеңін Нұрай мәнерлеп оқиды.
**2-жүргізуші:** Ана десем сезім билер тым ыстық
Жарасымды адамдарға туыстық.
Бар адамға берсе ананың мейірін,
Орнар еді бар әлемге тыныштық
**1-жүргізуші:** Ана деген – асыл жандар болаттай, Ана деген – мөлдір жандар бұлақтай,- деп ақын жырлағандай, әйел тек аяулы ана, нәзік қыз ғана емес, сонымен қатар белсенді қызметкер. Ананың қоғам өміріндегі алатын орны үлкен. Ана – перзент тәрбиешісі. Ана – қызметкер, Ана – ғалым, Ана – зейнеткер.

Сіздердің алдарыңызда **жас жайдарманшылар**, қарсы алыңыздар!

Би : (Зарина, Нұрай,Аяулым)
**2-жүргізуші:** Дүниеде анасыз адам жоқ. Қаламы жүйрік жазушы да, данышпан ғалым да, ел басқарған көсем де, күміс көмей әнші мен мың бұралған биші де анадан туып, соның көкірегінен нәр алып өскен. Ана – тіршіліктің гүлі, отбасының берекесі, бүкіл адамзаттың тәрбиешісі.
**1-жүргізуші:**
Елін, жерін сүйетін, ей, адамдар!
Алдымен ананы аялаңдар!
Ана – алып бәйтерек.
Бәйтеректің бауырына топтасып саялаңдар!
Құрметтесек ана қауымын құрметтейік.
Жүздеріңізден шаттық пен қуаныштың нұры кетпесін!

Келесі кезекте
**Слайд көрсетіледі: (сынып оқушыларының аналары жайлы)**
**2-жүргізуші:** Сен білесің бе, дүниедегі ең сұлу кім?
**1-жүргізуші:** Дүниедегі ең сұлу -- **АНА. АНА** – бар мұратын отбасының игілігіне байлаған әлемдегі ізгі адам.**АНА** – бар тілегін перзентінің жолына арнаған әлемдегі ең мейірбан адам. Ұлттың ұйытқысы, ұрпақтың анасы.
**2-жүргізуші:** Иә, бүгін мақтасақ – барлығын жеңетін, тіршіліктің бұлағы әйел – ананы мақтайық. Бізге қажымас қайрат беретін әйел - анаға мың алғыс. Абылай, Абай, Шоқан, Махамбет пен Исатай, Мағжан, Мұқағали, Нұрсұлтан мен Тоқтар – аталарымыз бен ағаларымыз бәрі де ананың ақ сүтінен нәр алған.

Ананы жырға қоспаған ақын жоқ шығар, ендігі кезекте Н.Абайдың «Анама » өлеңін Жібек мәнерлеп оқиды.
**1-жүргізуші:** Эпостағы Гүлбаршын мен Құртқа, Ақжүніс пен Назым, тарихтағы Домалақ АНА, Айша бибі, ел билеген Айғаным, ел бастаған Бопай, ел қорғаған Гәуһар ана, бәрі бір ғана атқа ие, ол **«АНА».** Ендеше сол аналарға тағзым етейік.
Ана деген -- мөлдір бастау суаты,
Ана деген – бұл өмірдің қуаты.
Ана деген – алтын күннің сәулесі,
Ақ таңың боп шашылатын шуағы.
Ана деген -- қызыл гүлі өмірдің,
Ана деген – мерекесі өмірдің.
Ана деген -- дүниенің тірегі,
Ана деген – сан ұрпақтың жүрегі.
Ана деген – қол жетпейтін көктегі,
Адамзаттың ақ арманы, тілегі.
Барша, ана, құтты болсын мерекеңіз
Әрқашан да, ана, сізбен берекеміз.
Ақтасақ ақ сүтіңді, асыл анам,
Сонда біз кісілікке теңесеміз.

Келесі кезекте сіздерге арналған биді тамашалаңыздар , (сынып қыздары)

**2-жүргізуші:** Күнде той бола бермес дәл осындай,
Тыншымас көңіл бақыт жол ашылмай,
Өмірде саған жақын адам болмас
Түн ұйқысын төрт бөлген анашыңдай.

Сіздерге арнап ортада  **«Ана, Әке» әнімен**  Ерұлан мен Нұрмұхамед
**1-жүргізуші:** Пәк сезіммен тілеймін адамдарға
Анасының ақ сүтін ақтасын деп.
Өмірде ана - бақыт, ана – пана,
Өмірді өркендетер ана ғана.

Сіздерге арнап сыныптасымыз Сайран Үмбет А. Бақтыгерееваның «Ана» атты өлеңін оқиды.
Өсірген талай көсем, талай шешен,
Талай ер, талай ақын, талай дана.
«Ана» деп біздің халық текке айтпаған.
Адам бар ма ана сүтін татпаған,
Алуан - алуан ауыр сынды аттаған.
Адалдықты, ар - намысты сақтаған,
Құттықтаймыз мейрамыңмен аналар,
Ана дейміз бәрімізде аңқылдап,
Ана дейді жас сәби де жарқылдап.
Ана деген – бәйтерегі өмірдің,
Ана деген – алтын қазық, алтын бақ.
Ана десем сезім билер тым ыстық,
Жарасымды адамдарға туыстық.
Бар адамға берсе адамның мейірін,
Орнар еді бар әлемде тыныштық.
Ана деген – адамзаттың данасы,
Ана деген – сәбилердің панасы.
Ана деген – жарық жұлдыз шырағың,
Ана деген – қайнар ыстық бұлағың.
Ана деген – өмірдегі қамқорың,
Ардақты ана, аяулы ана қымбаттым.
Тәтті ұйқыңды бөліп талай түн қаттың.
Өміріме нәр береді ақ сүтің,
Кен құшағың аясындай гүл бақтың.

Кешіміздің келесі бөлімінде **«Қызықтаймыз »** атты шағын сайыс.Ол үшін ортаға ұлдар шығып қыздарға дайындаған шоколадтары арқылы (шоколад сыртына қыздардың аты жазылған, бірақ ол көрінбейді, барлығы бірдей шоколадтар) қыздармен жұп болады.

**«Миллион раушан гүл»** әнімен қыздарға шоколадтарын беріп, сайыстарға қатысуға ортаға шығады.

Сайыс түрлері:

1.«Жасырған сөзді қимылмен түсіндіру» (бір - біріне)

2. «Кім жылдам?» (сұрақтарға жауап беру)

3. «Кім епті?» (бірнеше қызға арналған киімдер болады, ер бала қызды киіндіру керек)
 **2-жүргізуші:**
Ақ сүті оның өтеусіз жай қала ма?
Борышты оған небір дархан дала да.
Тірлік сеуіп келе жатқан дүниеге,
Ей, адамдар, жол беріңдер анаға!
О, аналар, осындайсың бәрің де,
Осындайсың жасың - дағы, кәрің де.
Сыйынатын болса өмірде құдірет,
Сиыныңдар, ана деген тәңірге.!

**«Ана туралы жыр»** әнімен аналарына гүл шоқтарын тапсырады.
Осымен әдеби - музыкалық кешіміз аяқталды. Құрметті қонақтар, ұстаздар сіздерді көктем мейрамы – Сегізінші Наурыз мерекесімен құттықтаймыз.

Математика пән мұғалімі: Қисықбай К.